අධ්‍යාපනය යනු සියලු දරුවන්ගේ අයිතියක් බවත් එය කිසිදු නිලධාරියෙකුට හෝ පුද්ගලයෙකුට අහිමි කළ නොහැකි බවත් අධ්‍යාපන අමාත්‍ය අකිල විරාජ් කාරියවසම් පවසනවා.අමාත්‍යවරයා මේ බව සඳහන් කළේ ගනේමුල්ල ප්‍රදේශයේ දරුවෙකුගේ මවකට ඒඩ්ස් රෝගය වැළඳී ඇතැයි පවසමින් පාසල් බලධාරීන් එම දරුවාගේ අධ්‍යාපනය අහිමි කිරීමේ සිද්ධිය සම්බන්ධයෙන් අප වාර්තාකළ පුවතට ප්‍රතිචාර දක්වමින්.ගනේමුල්ල කුඩාබොල්ලත ශ්‍රී සුමංගල ප්‍රාථමික පාසලේ දැරියකට ඒඩ්ස් රෝගය වැළඳී ඇතැයි පවසමින් ඇයට පාසලට පැමිණීමට අවසර ලබා නොදීම පිළිබඳ පුවතක් අප පසුගිය 17 වැනිදා මුල්වරට වාර්තා කළා.ඇයගේ මව එහිදී පාසලට පැමිණ තමාට එච්.අයි.වී. ආසාදනය වී ඇතත් සිය දරුවාට එවැනි රෝගයක් වැළඳී නොමැති බව අවධාරණය කළද පාසලේ විදුහල්පතිවරයා, ගුරු මණ්ඩලය හා මව්පියන්ගෙන් දරුවාගේ පාසල් පැමිණීමට විරෝධය එල්ල වුණා.මෙම දරුවා මේවන විට මවගේ ඥාතියෙකු භාරයේ සිටින අතර, පසුගිය සතියේද ඇය පාසල් ගිය අවස්ථාවේදී ගුරුවරිය නොමැති බව පවසා විදුහල්පතිවරයා විසින් දරුවා ආපසු හරවා යවා තිබෙනවා.